Rådets resolution

af 17. december 2003

om uddannelse af medarbejderne ved de myndigheder, der skal gennemføre lovgivningen om bekæmpelse af ulovlig narkotikahandel

(2004/C 38/01)

RÅDET FOR DEN EUROPÆISKE UNION,

(1) der henviser til FN's konvention fra 1998 om ulovlig handel med narkotika og psykotrope stoffer;

(2) der henviser til erklæringen fra den særlige samling i FN's Generalforsamling i juni 1998 om retningslinjer for begrænsning af narkotikaefterspørgsel;

(3) der tager hensyn til den fælles aktion af 21. december 1998 vedtaget af Rådet for Den Europæiske Union om at gøre det strafbart at deltage i en kriminel organisation i Den Europæiske Unions medlemsstater samt til FN's konvention om bekæmpelse af grænseoverskridende organiseret kriminalitet (Palermo 2000) og protokollerne hertil;

(4) der tager hensyn til, at Den Europæiske Unions narkotikastrategi (2000-2004) understreger betydningen af at styrke bekæmpelsen af kriminalitet, ulovlig handel med narkotika og dermed forbunden organiseret kriminalitet samt af andre former for narkotikakriminalitet og styrke politi- og toldsamarbejdet og det retlige samarbejde mellem medlemsstaterne;

(5) der tager hensyn til, at EU's narkotikahandlingsplan 2000-2004 bekræfter, at Kommissionen i passende omfang skal støtte medlemsstaternes bestræbelser på at forbedre politi- og toldsamarbejdet og det retlige samarbejde, navnlig gennem udvekslings- og uddannelsesprogrammer, og i den forbindelse skal drage nytte af erfaringerne fra og resultaterne af de eksisterende programmer under søjle 3;

(6) der tager hensyn til, at det i Kommissionens meddelelse om midtvejsevalueringen af EU's handlingsplan for bekæmpelse af narkotikamisbrug (2000-2004), påpeges, at politi-, told- og retssamarbejdet skal forbedres, især ved hjælp af udvekslings- og uddannelsesprogrammer;

(7) der tager hensyn til Rådets afgørelse af 22. december 2000 om oprettelse af Det Europæiske Politiakademi(1);

(8) der henviser til Rådets afgørelse af 22. juli 2002 om indførelse af et rammeprogram om politisamarbejde og retligt samarbejde i kriminalsager (AGIS)(2) for navnlig at fremme og styrke forbedringen og tilpasningen af uddannelserne og den videnskabelige og tekniske forskning;

(9) der tager hensyn til, at EU's handlingsplan for bekæmpelse af narkotikamisbrug (2000-2004) og dokumentet om reduktion af udbud og efterspørgsel understreger betydningen af at identificere nye områder som f.eks. udbredelse af bedste praksis, uddannelse og etablering af netværker, hvor aktioner på europæisk plan kan medvirke til at begrænse narkotikarelaterede risici;

(10) der henviser til årsrapporten 2002 fra Det Europæiske Overvågningscenter for Narkotika og Narkotikamisbrug, navnlig foranstaltningerne vedrørende reduktion af udbuddet, idet det er en prioriteret opgave for medlemsstaterne at bekæmpe den organiserede ulovlige narkotikahandel gennem en forbedring af databasesystemerne og kriminalitetsanalyseteknikkerne og et udvidet internationalt samarbejde;

(11) der tager hensyn til Rådets henstilling af 18. juni 2003 om forebyggelse og reduktion af helbredsskader forbundet med narkotikamisbrug(3);

(12) der tager hensyn til, at det som led i de forskellige former for politisamarbejde er af strategisk betydning, at uddannelsen fokuserer på de kompetente institutioner i de nye medlemsstater;

(13) der tager hensyn til medlemsstaternes bidrag og forslag i besvarelserne af spørgeskemaet vedrørende uddannelser med henblik på bekæmpelse af narkotika og narkotikamisbrug i Den Europæiske Unions medlemsstater;

(14) der finder det hensigtsmæssigt i videst muligt omfang at fremme en harmoniseret tilgang til uddannelsesproblematikken i samtlige medlemsstater med henblik at lette indførelsen af bedre og fælles normer inden for politi- og toldmyndighederne og de retlige myndigheder;

(15) der finder, at målene for Det Europæiske Politiakademi bør omfatte udvikling af og støtte til en europæisk tilgang til medlemsstaternes vigtigste problemer med hensyn til kriminalitetsbekæmpelse gennem identifikation og udbredelse af bedste praksis og øget kendskab til de nationale systemer og strukturer og til Europol;

(16) der ligeledes finder, at medlemsstaterne efterhånden har nået en væsentlig erfaring med uddannelse af personer, der arbejder med at reducere udbuddet, og at denne erfaring med fordel kan deles med og udnyttes af de tiltrædende stater;

(17) der fremhæver, at det med henblik på et effektivt samarbejde mellem myndighederne er vigtigt, at der er sammenhæng med de uddannelsesmæssige erfaringer;

(18) der finder det afgørende for at opnå bedre resultater på det operative plan og for at indføre et bedre samarbejde, at deltagerne kender de pligter, som reglerne indebærer, kan skelne mellem lovligt og ulovligt i forbindelse med egne handlinger, kan gøre tilstrækkelig brug af de retlige instrumenter og de tekniske midler, der er til rådighed, og har den nødvendige professionalisme til bedst muligt at udnytte de forskellige generelle og specielle efterforskningsteknikker;

(19) der finder, at uddannelse bidrager til at fremme udveksling af viden og operativ kunnen med henblik på en fælles anvendelse af bedste praksis;

(20) der finder, at den ansvarlige for de myndigheder, der skal gennemføre lovgivningen om bekæmpelse af narkotikahandel, skal have en specifik tværfaglig uddannelse og være forsynet med den rette kompetence, forskellige faglige kvalifikationer og en kulturel, videnskabelig og holdningsmæssig motivation, der også præger hans medarbejdere -

NOTERER SIG MED TILFREDSHED,

(21) at Det Europæiske Politiakademi i sit program for 2004 som godkendt af Rådet den 2. oktober 2003 har tilføjet et kursus vedrørende "international og grænseoverskridende kriminalitet i forbindelse med ulovlig narkotikahandel" for ledende medarbejdere ved narkotikabekæmpelsesenhederne under medlemsstaternes politikorps;

(22) at Det Europæiske Politiakademi har givet tilsagn om at lade de relevante henstillinger indgå i den gennemførelsesplan for begrænsning af efterspørgsel og udbud, som vil kunne bidrage til at forbedre uddannelsen på dette område i hele Den Europæiske Union;

OPFORDRER CEPOL TIL

(23) fortsat at sikre en øget ensartethed af det undervisningsmateriale og de metoder, der anvendes i forbindelse med uddannelsen af de retshåndhævende myndigheders personale overalt i EU;

(24) at behandle dette spørgsmål i samråd med de nationale institutioner i kandidatlandene, ikke mindst for at fremme den gensidige forståelse af de ordninger, der består inden for politi, toldvæsen og retligt samarbejde;

TILSKYNDER MEDLEMSSTATERNE TIL

(25) at øge indsatsen for at tilpasse de uddannelsestilbud, der udformes på nationalt plan, til den stadige udvikling af de forskellige aspekter i forbindelse med indsatsen mod narkotika og sørge for, at disse elementer kommer til at indgå i de samlede overvejelser, der finder sted i de internationale organisationer i den forbindelse;

(26) at vedtage uddannelsesprogrammer for de retshåndhævende myndigheders personale, hvori der tages hensyn til de anbefalinger og standarder, der er udviklet på området inden for rammerne af Det Europæiske Politiakademi;

(27) om nødvendigt med støtte fra Det Europæiske Politiakademi at ajourføre uddannelsesprogrammer vedrørende udveksling af viden og bedste praksis mellem de enkelte medlemsstaters politikorps og mellem disse og andre relevante myndigheder, når der er en fælles tilgang både på det operative plan og med hensyn til efterretning;

(28) at bringe uddannelsesprogrammerne i overensstemmelse med princippet om en "afbalanceret tilgang" og understrege den tilsvarende betydning af strategien for gennemførelse af målene om reduktion af efterspørgslen og udbuddet;

(29) at oprette en database og regelmæssigt vurdere, hvordan uddannelsen indvirker på det arbejde, de ansatte ved de retshåndhævende myndigheder præsterer;

(30) at sørge for videreuddannelse inden for politi- og toldmyndighederne, både med hensyn til generel kompetence og tekniske og praktiske opgaver, med henblik på at forbedre evnen til operative analyser og efterretning, således at deres menneskelige ressourcer udnyttes bedst muligt.

(1) EFT L 336 af 30.12.2000, s. 1.

(2) EFT L 203 af 1.8.2002, s. 5.

(3) EUT L 165 af 3.7.2003, s. 31.